CELEX: 32018R0266
Language: sl
Date: 2018-02-19 00:00:00
Title: Izvedbena uredba Komisije (EU) 2018/266 z dne 19. februarja 2018 o vpisu imena v register zaščitenih označb porekla in zaščitenih geografskih označb („Thym de Provence“ (ZGO))

23.2.2018   
            
            
               SL
            
            
               Uradni list Evropske unije
            
            
               L 51/6
            
         IZVEDBENA UREDBA KOMISIJE (EU) 2018/266
   z dne 19. februarja 2018
   o vpisu imena v register zaščitenih označb porekla in zaščitenih geografskih označb („Thym de Provence“ (ZGO))
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 52(3)(a) Uredbe,
   ob upoštevanju naslednjega:
   
               (1)
            
            
               Vloga Francije za registracijo imena „Thym de Provence“ kot zaščitene geografske označbe (ZGO) je bila v skladu s členom 50(2)(a) Uredbe (EU) št. 1151/2012 objavljena v Uradnem listu Evropske unije
                   (2).
            
         
               (2)
            
            
               Komisija je 9. junija 2017 prejela ugovor in povezani utemeljeni ugovor Nemčije. Komisija je ugovor in utemeljeni ugovor Nemčije 22. junija 2017 preposlala Franciji.
            
         
               (3)
            
            
               Nemčija nasprotuje registraciji imena „Thym de Provence“, ker bi ta ogrozila uporabo izraza „Herbes de Provence“ („Kräuter der Provence“ v nemščini), ki se pogosto uporablja pri pripravi začimbnih in zeliščnih mešanic za opis vrste mešanice zelišč, ki med drugim običajno vsebuje rožmarin, origano, timijan, žajbelj in sivko pa tudi lovorov list in druge začimbe, npr. muškatni orešček in nageljnove žbice, v različnih kombinacijah. Medtem ko mešanica zelišč, imenovana „Herbes de Provence“ vsebuje značilna provansalska zelišča, vsebuje tudi druge začimbe, npr. lovorov list in muškatni orešček, ki niso značilne za Provanso. Poleg tega mešanica zelišč „Herbes de Provence“ vsebuje zelišča, ki ne izvirajo nujno iz Provanse. Registracija imena „Thym de Provence“ bi zato lahko ogrozila trženje celotne začimbne in zeliščne mešanice, znane kot „Herbes de Provence“.
            
         
               (4)
            
            
               Ker je Komisija menila, da je ugovor dopusten, je z dopisom z dne 1. avgusta 2017 Francijo in Nemčijo pozvala k začetku ustreznih trimesečnih posvetovanj za dosego dogovora v skladu z njunimi notranjimi postopki.
            
         
               (5)
            
            
               Strani sta dogovor dosegli. Francija je 6. novembra 2017 Komisiji sporočila rezultate dogovora.
            
         
               (6)
            
            
               Francija in Nemčija sta se dogovorili, da bi bilo treba tudi po registraciji označbe „Thym de Provence“ kot ZGO dovoliti, da se izraz „Herbes de Provence“, vključno s prevodi, še naprej uporablja na ozemlju Unije, če se spoštujejo načela in pravila, ki se uporabljajo v pravnem redu Unije.
            
         
               (7)
            
            
               Ker je dogovor med Francijo in Nemčijo v skladu z določbami Uredbe (EU) št. 1151/2012 in zakonodajo Unije, bi bilo treba upoštevati njegovo vsebino.
            
         
               (8)
            
            
               Glede na navedeno bi bilo treba ime „Thym de Provence“ vpisati v register zaščitenih označb porekla in zaščitenih geografskih označb –
            
         SPREJELA NASLEDNJO UREDBO:
   Člen 1
   Ime „Thym de Provence“ (ZGO) se registrira.
   Ime iz prvega odstavka opredeljuje proizvod iz skupine 1.8 Ostali proizvodi iz Priloge I k Pogodbi (začimbe itd.) iz Priloge XI k Izvedbeni uredbi Komisije (EU) št. 668/2014 (3).
   Člen 2
   Izraz „Herbes de Provence“ in njegovi prevodi se lahko še naprej uporabljajo na trgu na ozemlju Unije, če se spoštujejo načela in pravila, ki se uporabljajo v pravnem redu Unije.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. februarja 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 343, 14.12.2012, str. 1.
   
      (2)  UL C 92, 24.3.2017, str. 14.
   
      (3)  Izvedbena uredba Komisije (EU) št. 668/2014 z dne 13. junija 2014 o pravilih za uporabo Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil (UL L 179, 19.6.2014, str. 36).